Базе података – Oracle

У данашње време се срећемо са великим количинама података сваки дан. Скоро сва пословања се обављају уз помоћ информационих технологија. Подаци се ради ефикасног претраживања, обраде и употребе од стане великог броја корисника чувају у базама података. Велики број људи учествује у раду са базама података (дизајнери на креирању, администратор на администрацији система, а корисници свакодневно током обављања делатности за коју се користи база података). Да би се у неко пословање (пошта, банка, школа, продавница, библиотека...) увела база података, потребно је проћи неколико корака, од детаљне анализе пословања, преко креирања модела базе, до израде и употребе готове базе података у којој се чувају сви потребни подаци и из којих се добијају корисне информације за пословање.

У релационом моделу база података подаци се чувају у табелама. Свака табела може да има више колона и редова, а појединачни податак се чува у пољу које је пресек колоне и реда. За рад са базама података се корити посебни језик – SQL. Наредба овог језика којој се посвећује највећа пажња је упит SELECT помоћу којег из велике количине складиштених података можемо јако брзо да дођемо до корисних информација. Компанија Oracle је у свету изузетно заступљена у области база података. Велике компаније, као што су на пример највеће светске банке, користе Oracle базе података. Компанија нуди и бесплатне алате за наставу, као што су Data Modeler – алат за моделовање, и системе за управљање базама података APEX и 11g Express Edition. Образовни програм ове компаније нуди и бесплатне курсеве за наставнике у области база података, али и Java програмирања (https://academy.oracle.com/).